b'\n_START_ARTICLE_\n\xc5\xbdupnija Preska\n_START_SECTION_\nZgodovina\n_START_PARAGRAPH_\nCerkev sv. Janeza Krstnika se prvi\xc4\x8d omenja v letu 1631, po letu 1641 je znano, da je bilo pokopali\xc5\xa1\xc4\x8de okoli cerkve \xc5\xbee obdano z zidom. Po ustanovitvi\xc2\xa0\xc2\xbbfare\xc2\xab\xc2\xa0je bilo opu\xc5\xa1\xc4\x8deno in novo napravljeno na sedanji lokaciji, kjer je bila 1858 zgrajena mrtva\xc5\xa1nica._NEWLINE_Cerkev je bila leta 1884, ko o\xc2\xa0\xc2\xbbfari\xc2\xab\xc2\xa0pi\xc5\xa1e Anton Koblar, \xc5\xbee ve\xc4\x8dkrat prezidana in je imela nenavadno obliko pravoslavnega kri\xc5\xbea v izmeri 18x18 m. Nova, sedanja cerkev je bila postavljena leta 1941 po na\xc4\x8drtih arhitekta J. Valentin\xc4\x8di\xc4\x8da. Od stare cerkve je ostal zvonik, stranski vhod, nekaj kipov, dve Langusovi in ena Metzingerjeva slika. Nad glavnim oltarjem je Kregarjeva slika iz leta 1957._NEWLINE_Med letoma 1848 in 1849 je bilo zgrajeno novo \xc5\xbeupni\xc5\xa1\xc4\x8de na sedanji lokaciji, pod vasjo pa je ostal\xc2\xa0\xc2\xbbstari farov\xc5\xbe\xc2\xab._NEWLINE_Pred ustanovitvijo \xc5\xbeupnije je ve\xc4\x8dina ozemlja spadala pod Sor\xc5\xa1ko\xc2\xa0\xc2\xbbfaro\xc2\xab, leta 1786 pa se je od\xc2\xa0\xc2\xbbmaterne-fare\xc2\xab\xc2\xa0lo\xc4\x8dil ju\xc5\xbeni del ozemlja vklju\xc4\x8dno z gradom Gori\xc4\x8dane. Naknadno je \xc5\xbeupnija Golobr\xc5\xa1ko sosesko dobila od \xc5\xbeupnije \xc5\xa0entvid nad Ljubljano, saj je bilo Golo Brdo \xc5\xbee od prej slabo povezano s svojo \xc5\xbeupnijo, zaradi vmesnega gri\xc4\x8devja._NEWLINE_\xc5\xbdupnija ima tri podru\xc5\xbeni\xc4\x8dne cerkve: cerkev Sv. Trojice na Golem Brdu (491 m), cerkev Sv. Marjete v \xc5\xbdlebeh (408 m) in cerkev sSv. Jakoba na Petelincu (587 m). Poleg tega je na ozemlju \xc5\xbeupnije \xc5\xa1e kapela Marije Pomo\xc4\x8dnice na Bonovcu in nad\xc5\xa1kofijski dvorec Gori\xc4\x8dane, kjer je kapela Sv. Fran\xc4\x8di\xc5\xa1ka Sale\xc5\xa1kega.\n_START_SECTION_\nFarne spominske plo\xc5\xa1\xc4\x8de\n_START_PARAGRAPH_\nV \xc5\xbeupniji so postavljene Farne spominske plo\xc5\xa1\xc4\x8de, na katerih so imena va\xc5\xa1\xc4\x8danov iz okoli\xc5\xa1kih vasi (Golo Brdo, Gori\xc4\x8dane, Medvode, Preska, Va\xc5\xa1e in \xc5\xbdlebe) ki so padli nasilne smrti na protikomunisti\xc4\x8dni strani v letih 1942-1945. Skupno je na plo\xc5\xa1\xc4\x8dah 25 imen._NEWLINE_Skupaj s sedanjim \xc5\xbeupnikom, Juretom Ko\xc5\xbeeljem, je \xc5\xbeupnijo vodilo 13 duhovnikov.'